Mosie van wantroue in speaker later aangehoorNosiviwe Mapisa-Nqakula, speaker van die parlement. (Foto: ZKostile/Parlement) ŉ Mosie van wantroue teen die speaker van die Nasionale Vergadering sal nou eers later vandeesmaand gedebatteer word. Die programkomitee het bevestig dat die sitting waar oor die mosie teen Nosiviwe Mapisa-Nqakula gedebatteer sal word, nou op 22 Maart sal plaasvind. Dit volg nadat ŉ venue nie vir die sitting op 7 Maart vasgemaak kon word nie. “Weens die onbeskikbaarheid van die Kaapstadse stadsaal, waar die parlement sy volle sitting in persoon op daardie dag het, is daar besluit om die sitting tot later te skuif,” sê Moloto Mothapo, woordvoerder van die parlement. Die EFF het verlede maand die mosie teen Mapisa-Nqakula ingedien nadat sy toegelaat het dat polisielede en veiligheidswagte ontwrigtende EFF-LP’s uit die parlement verwyder. Die staatsrede is byna ŉ uur lank vertraag en EFF-lede het verrigtinge ontwrig deur die podium te bestorm. Kort ná die staatsrede het Julius Malema, leier van die EFF, beweer dat Mapisa-Nqakula na sy mede-LP’s as “diere” verwys het. Die parlement het egter teruggekap en gesê die bewerings is “ongegrond en misleidend”. ŉ Rekord van die verrigtinge tydens die staatsrede het bevestig dat die speaker se opmerking “gaan uit, man” was. Die EFF wil nietemin hê dat ŉ geheime stemming vir die mosie van wantroue plaasvind. Mothapo sê egter dat die stemmery nie in die geheim sal geskied nie en dat alle LP’s op daardie dag in persoon teenwoordig moet wees.